Metro wil appelleer teen uitspraak oor Wonderboom | Netwerk24
Metro wil appelleer teen uitspraak oor Wonderboom
Deur Azarrah Karrim, News24 14 Februarie 2020 07:19
Die Tshwane-metro gaan appelleer teen die hooggeregshof-uitspraak Woensdag wat Ntiyiso Consulting se kontrak om die Wonderboom-lughawe te bestuur opgeskort het.
Regter Natvarlal Ranchod het ook gelas dat die metro binne 15 dae ’n behoorlik gekwalifiseerde lughawebestuurder aanstel.
Die Wonderboom-lughawe-belangegroep het die metro en Ntiyiso Consulting hof toe geneem om die kontrak opgeskort te kry.
Luidens hofdokumente meen die belangegroep dat Ntiyiso Consulting aangestel is sonder dat behoorlike konsultasie plaasgevind het of die korrekte prosedures gevolg is. Die groep het ook aangevoer dat Ntiyiso Consulting geen ondervinding in die bestuur van ’n lughawe het nie.
Die metroraad het Donderdag in ’n verklaring gesê “hoewel hierdie administrasie groot agting vir die regspraak het, gaan ons weens deurslaggewende oorwegings teen hierdie besluit appelleer”.
Stevens Mokgalapa, die Tshwane-metro se uitvoerende burgemeester, sê in die verklaring daar gaan appelleer word ten einde die lughawe “weer tot sy volle potensiaal en so winsgewend as moontlik te kan bedryf”.
Meer oor: Tshwane-Metro | Wonderboom-Lughawe | Ntiyiso Consulting | Kontrak | Opgeskort | Hooggeregshof-Uitspraak | Appelleer | Bestuur
Tshwane besin oor Wonderboom ná afgradering